Diari Oficial de la Generalitat Valenciana


Sumari del DOGV 5104, del 30-09-2005 (2005/10903)

RESOLUCIÓ de 14 de setembre de 2005, de la Direcció General de Recursos Humans, per la qual s'inicia la fase de provisió del procés extraordinari de consolidació d'ocupació per a la selecció i provisió de places d'auxiliars administratius de la funció administrativa de les institucions sanitàries dependents de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5104

Data del DOGV
:   30-09-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/10198


Organisme emissor
:   Conselleria de Sanitat

Tipus de document
:   Resolució

RESOLUCIÓ de 14 de setembre de 2005, de la Direcció General de Recursos Humans, per la qual s'inicia la fase de provisió del procés extraordinari de consolidació d'ocupació per a la selecció i provisió de places d'auxiliars administratius de la funció administrativa de les institucions sanitàries dependents de la Conselleria de Sanitat. [2005/X10610]
  
Segons que preveu la base dotze de l'Orde de 22 de març de 2002 de la Conselleria de Sanitat, per la qual convoca el procés extraordinari de consolidació d'ocupació per a la selecció i provisió de places d'auxiliars administratius de la funció administrativa en les institucions sanitàries dependents de la Conselleria de Sanitat, una vegada acabada fase de selecció del procés, comença la fase de provisió per mitjà d'una resolució publicada en el Diari Oficial de la Generalitat Valenciana.
  
D'acord amb el Decret 27/2002, de 26 de febrer, del Govern Valencià, que aprova l'aplicació i el desplegament en l'àmbit de la Comunitat Valenciana de la Llei 16/2001, de 21 de novembre (Boletín Oficial del Estado del 22), i en compliment del mandat contingut en l'article 11 d'esta mateixa llei; i també fent ús de les funcions atribuïdes per l'article 9 del Decret 25/2005, de 04 de febrer, del Consell de la Generalitat Valenciana, que aprova els Estatuts reguladors de l'Agència Valenciana de la Salut, resolc iniciar la fase de provisió del present procés extraordinari de consolidació d'ocupació de la categoria d'auxiliars administratius de la funció administrativa de les institucions sanitàries dependents de la Conselleria de Sanitat, d'acord amb les bases següents.
  
Primera. Normes generals
  
En este procés es convoquen per a proveir-les les places de la categoria d'auxiliars administratius de la funció administrativa que consten en l'annex II. La fase de provisió es regix per les presents bases i pel que disposen la Llei 16/2001, de 21 de novembre, i l'Orde de 22 de març de 2002 de la Conselleria de Sanitat.
  
Segona. La present fase de provisió es fa mitjançant el sistema de concurs i es valora segons el barem que figura com a annex I.
  
Pel que fa als mèrits relatius als servicis prestats, es valoraran fins a la data de la publicació d'esta resolució, que inicia la fase de provisió, en el Diari Oficial de la Generalitat Valenciana.
  
Tercera
  
A) Han de participar obligatòriament en esta fase de provisió els candidats següents:
  
a) El personal que, com a conseqüència del procés de consolidació d'ocupació, haja obtingut la situació de personal estatutari en expectativa de destinació prevista en la base onze de l'Orde de 22 de març de 2002 de la Conselleria de Sanitat, per la qual convoca el procés extraordinari de consolidació d'ocupació per a la selecció i provisió de places d'auxiliars administratius de la funció administrativa de les institucions sanitàries dependents de la Conselleria de Sanitat. Si el personal que es trobe en esta situació no participa en la fase de provisió, es considerarà que ha perdut els seus drets, no se li podrà adjudicar cap plaça i perdrà la seua situació de personal estatutari en expectativa de destinació.
  
b) El personal que estiga en la situació de reingrés provisional haurà de participar obligatòriament en esta fase de provisió.
  
Qui exercisca la plaça amb destinació provisional i no n'haja obtinguda en la fase de provisió, havent sol·licitat totes les convocades en la seua modalitat (primària o especialitzada) i àrea de salut, podrà optar per obtindre una nova destinació provisional en alguna de les places que resulten vacants com a conseqüència de la resolució de la fase de provisió o passar novament a la situació d'excedència voluntària. La persona que haja reingressat provisionalment i que no participe en esta fase, o no hi obtinga plaça, i no haja sol·licitat totes les de la seua modalitat i àrea de salut, serà declarada d'ofici en situació d'excedència voluntària, i no podrà sol·licitar el reingrés provisional fins que hagen transcorregut dos anys des de la declaració d'esta excedència.
  
B) Podran participar voluntàriament en esta fase de provisió els candidats següents:
  
a) El personal estatutari amb nomenament fix, en la mateixa categoria que es convoca i que es trobe exercint o tinga una plaça reservada en les institucions sanitàries de la Seguretat Social, siguen quines siguen les administracions públiques de què depenga esta plaça i siga quina siga la data en què n'haja pres possessió.
  
b) El personal en situació diferent de la d'actiu i que no tinga reserva de plaça, sempre que tinga els requisits legals i reglamentaris per a incorporar-se al servici actiu dins del termini de presentació de sol·licituds de la fase de provisió, sense que li siga exigible cap termini de permanència en la situació esmentada.
  
No es pot renunciar a les destinacions obtingudes com a conseqüència de la participació en la fase de provisió.
  
Quarta. Sol·licituds
  
Les persones interessades a participar en esta fase de provisió han d'emplenar una sol·licitud que s'adapte als models que els seran proporcionats en les direccions territorials de la Conselleria de Sanitat i la Gerència d'Àrea d'Alcoi, i també en les oficines PROP. Els sol·licitants han de llegir les instruccions que figuren en els impresos.
  
Les sol·licituds, adreçades al director general de Recursos Humans i ben emplenades, es poden presentar en les unitats de registre de les dependències administratives següents:
  
- 03066 Alacant, c/ Girona, núm. 26.
  
- 03238 Alcoi, plaça d'Espanya, núm. 2.
  
- 12576 Castelló de la Plana: c/ Hort dels Corders, núm. 12.
  
- 46949 València: av. Ferran el Catòlic, núm. 74.
  
- 46515 València: Hospital Universitari la Fe, av. de Campanar, 21.
  
O mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
El termini de presentació de sol·licituds és de quinze dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Si la instància es presenta en les oficines de Correus, s'ha de presentar obligatòriament en un sobre obert perquè el funcionari estampe el segell de la data en el lloc destinat per a això en l'original i en les còpies.
  
La falta de qualsevol dels requisits anteriors determina l'exclusió de l'aspirant.
  
Durant el termini de presentació de sol·licituds els participants poden retirar o modificar les seues sol·licituds mitjançant la presentació d'una de nova, que anul·la totalment l'anterior. Transcorregut el termini de presentació de sol·licituds, no s'admet ni la modificació ni la presentació de nous mèrits.
  
L'adreça que figure en les instàncies es considera l'única vàlida per a notificacions. Són una responsabilitat exclusiva del concursant tant les errades en la consignació de l'adreça com la comunicació a l'òrgan que fa la convocatòria de qualsevol canvi. Esta comunicació pot fer-se en qualsevol dels llocs habilitats per a la presentació de la sol·licitud. En cap cas el canvi del domicili pot afectar el tràmit administratiu ja efectuat.
  
Cinquena. Documentació
  
A) Junt amb la instància, tots els concursants han d'aportar:
  
a) Una fotocòpia compulsada del document nacional d'identitat o el passaport.
  
b) Documentació original o fotocòpies compulsades que acrediten els mèrits al·legats, segons el barem de l'annex I. La documentació acreditativa dels mèrits ha d'anar grapada, ordenada i numerada segons l'orde en què se citen els mèrits en l'imprés d'autobarem.
  
c) Autobaremació dels mèrits al·legats, segons el model que es proporciona amb la instància. En cap cas esta autovaloració vincula el tribunal, i té un caràcter merament orientador.
  
El tribunal pot demanar a les persones interessades qualsevol tipus d'aclariment sobre la documentació presentada. Si no s'atén el requeriment, no es valorarà el mèrit corresponent.
  
El tribunal només pot valorar o sol·licitar aclariment sobre els mèrits al·legats en temps i forma pels concursants. També pot demanar una còpia traduïda per un traductor jurat dels mèrits acreditats amb documents redactats en una llengua que no siga oficial a la Comunitat Valenciana.
  
Si a la vista de la documentació presentada s'aprecia que un aspirant seleccionat no té algun dels requisits exigits en la convocatòria, l'autoritat convocadora, després de l'audiència de la persona interessada, ha de dictar una resolució amb exposició de motius en la qual s'ha de declarar la pèrdua dels drets que puguen derivar-se de la participació en el procés. Esta resolució pot ser impugnada en la forma establida en la base novena d'esta convocatòria.
  
B) Els concursants que es troben en situació de servici actiu o amb reserva de plaça han d'aportar, a més de la documentació esmentada en esta base, una fotocòpia compulsada del document en què figure la diligència de la presa de possessió de l'última plaça exercida en propietat.
  
C) Els concursants en situació d'excedència han d'aportar, a més de la documentació esmentada en esta base, una fotocòpia compulsada de la resolució de la concessió de l'excedència.
  
D) Els concursants en situació de reingrés al servici actiu amb caràcter provisional han d'aportar, a més de la documentació esmentada en esta base, una fotocòpia compulsada de la resolució de reingrés al servici actiu amb caràcter provisional.
  
Sisena. Funcionament del concurs
  
Acabat el termini de presentació de les instàncies i valorats els mèrits acreditats pels participants, el director general de Recursos Humans ha d'aprovar i publicar la llista provisional amb les puntuacions obtingudes per cadascun dels participants en els taulers d'anuncis dels servicis centrals i de les direccions territorials de la Conselleria de Sanitat. Només per a informació es publiquen també en la pàgina web de la Conselleria de Sanitat (www.san.gva.es).
  
Les persones interessades disposen d'un termini de quinze dies hàbils, comptador des de l'endemà de la publicació, per a formular reclamacions contra la llista.
  
Les reclamacions formulades contra la llista provisional són estimades o desestimades en la resolució definitiva de puntuacions, que és aprovada per l'òrgan convocador i publicada en el Diari Oficial de la Generalitat Valenciana.
  
Amb esta resolució s'obrirà un termini de quinze dies naturals per a sol·licitar places. Durant este termini, els concursants poden retirar o modificar les seues sol·licituds mitjançant la presentació d'una altra sol·licitud de places, que anul·larà totalment l'anterior.
  
Les sol·licituds seran facilitades i podran ser lliurades de la mateixa manera especificada en la base quarta.
  
Les places seran adjudicades d'acord amb l'orde de puntuació obtingut en l'aplicació del barem de mèrits que es publica com a annex I. En l cas d'empat en la puntuació total obtinguda en el concurs, es resoldrà a favor del concursant que acredite el major temps total de servicis prestats en les institucions sanitàries de la Seguretat Social els servicis de salut. Si persistia l'empat, es resoldrà a favor de la millor puntuació obtinguda en l'apartat 2 del barem. Si encara així persistia l'empat, es resoldrà a favor de la persona de més edat.
  
Les persones interessades procedents de la situació d'expectativa de destinació han de sol·licitar, per orde de preferència, totes les places oferides i les no oferides que els interessen, per al cas que puguen ser adjudicades per resultes, ja que el personal fix amb plaça en propietat incrementarà amb la seua plaça el conjunt de places oferides des del moment que en resulte adjudicatari d'una altra. Si no se sol·liciten totes les places oferides i no s'hi obté cap plaça, es passa a la situació d'excedència voluntària, i no es pot sol·licitar el reingrés provisional fins que no transcórreguen dos anys des de la declaració de l'excedència.
  
El personal amb nomenament estatutari fix que participe en la fase de provisió i que no es trobe en la situació d'expectativa de destinació derivada d'haver participat en la fase de selecció, pot sol·licitar la plaça o les places que considere convenients i les no oferides que els interessen, per al cas que puguen ser adjudicades per resultes, sense que tinguen obligació de demanar un nombre determinat de places, sense perjuí del que s'ha establit per al personal que es trobe en reingrés provisional.
  
A la vista de les places sol·licitades pels participants i de la puntuació obtinguda, el director general de Recursos Humans ha de publicar la llista provisional amb les places adjudicades, en els taulers d'anuncis dels Servicis Centrals i de les direccions territorials de la Conselleria de Sanitat. Només per a informació es publiquen també en la pàgina web de la Conselleria de Sanitat (www.san.gva.es).
  
Les persones interessades disposen d'un termini de quinze dies hàbils, comptadors des de l'endemà de la publicació, per a formular reclamacions contra la llista provisional.
  
Les reclamacions formulades contra la llista provisional són estimades o desestimades en la mateixa resolució que publica la llista definitiva d'esta primera adjudicació de places, en els taulers d'anuncis dels Servicis Centrals i de les direccions territorials de la Conselleria de Sanitat. Només per a informació es publiquen també en la pàgina web de la Conselleria de Sanitat (www.san.gva.es).
  
Setena. Procediment final d'adjudicació
  
Si, com a conseqüència de la provisió establida en la base anterior, encara queda personal en expectativa de destinació que haja sol·licitat totes les places oferides i no n'haja obtingut cap, i n'hi ha de no adjudicades o vacants per resultes, estes places es cobrixen segons la puntuació obtinguda d'acord amb el barem de mèrits que es publica com a annex I. Per a això, l'òrgan convocador, juntament amb la llista definitiva indicada en la base anterior, ha de publicar una llista d'eixes places i ha d'obrir un termini de deu dies hàbils perquè estos aspirants trien totes les oferides per orde de preferència, seguint els criteris establits en la base anterior.
  
En el cas d'empat, s'han de seguir els criteris exposats en la base anterior.
  
En este procés final d'adjudicació només ha de participar el personal nomenat en expectativa de destinació, si no ha obtingut cap destinació definitiva en el procés immediat anterior d'assignació de places i si ha complit el requisit d'haver sol·licitat totes les places oferides en el primer procés.
  
Huitena. Resolució definitiva i presa de possessió
  
Mitjançant una resolució que s'ha de publicar en el Diari Oficial de la Generalitat Valenciana, el personal en situació d'expectativa de destinació que haja obtingut una plaça en esta fase de provisió serà nomenat personal estatutari fix. Les persones que estiguen esta situació, que no hagen obtingut plaça, i que hagen participat íntegrament en la fase de provisió i en el tancament d'esta fase, seran nomenades personal estatutari fix en situació d'excedència voluntària, i no se'ls exigix el període mínim de dos anys per a sol·licitar el reingrés.
  
En esta resolució definitiva es publica també la llista definitiva del conjunt d'adjudicataris, amb l'expressió concreta de la plaça adjudicada. Esta mateixa resolució obri el termini per a la presa de possessió. Els adjudicataris procedents de la fase de selecció disposen d'un termini màxim d'un mes, comptador a partir de l'endemà de publicació d'esta resolució definitiva, per a prendre'n possessió. Este mateix termini regix en el cas que l'adjudicació de plaça comporte el reingrés al servici actiu.
  
En ambdós casos, este període no serà retribuït.
  
Quan l'adjudicatari siga personal estatutari amb plaça en propietat en la mateixa categoria en què ha concursat en esta convocatòria, i no procedisca de la fase de selecció, ha de cessar en la que, si és el cas, exercix, dins dels tres dies hàbils següents al de la publicació d'esta resolució definitiva. No obstant això, la gerència de la institució, per necessitats del servici, pot ampliar este termini fins a deu dies.
  
La presa de possessió en la nova plaça s'ha de fer dins dels tres dies següents al del cessament, si les places són de la mateixa localitat; en el termini de quinze dies hàbils, si són de distinta localitat però de la mateixa àrea de salut; o en el d'un mes, si pertanyen a distinta localitat i àrea de salut.
  
S'entén que sol·licita l'excedència voluntària per interés particular com a personal estatutari i se'l declara en eixa situació, el personal fix que no s'incorpore a la destinació obtinguda dins dels terminis establits o de les seues pròrrogues que legalment o reglamentàriament pertoquen, i no poden sol·licitar el reingrés provisional fins que no transcórreguen dos anys des de la declaració de l'excedència. No obstant això, si hi ha causes prou justificades apreciades així, després de l'audiència de la persona interessada, pot deixar-se sense efecte eixa situació. En este cas, la persona interessada ha d'incorporar-se a la seua destinació tan prompte com desapareguen les causes que en el seu moment ho van impedir.
  
Si l'aspirant procedent de la fase de selecció no pren possessió de la plaça que se li ha adjudicat en el termini indicat, perd tots els drets derivats de la participació en esta convocatòria.
  
Novena. Normes finals
  
Esta convocatòria, les seues bases i tots els actes administratius que es dicten per a dur-la a terme poden ser impugnats per les persones interessades mitjançant la interposició del recurs contenciós administratiu davant el Jutjat Contenciós Administratiu de València, en el termini de dos mesos, comptadors des de la publicació de l'acte recorregut, d'acord amb el que disposen els articles 109 i 110 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i també els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, i potestativament poden interposar el recurs de reposició, en el termini d'un mes, d'acord amb els articles 116 i 117 de la Llei 30/1992, esmentada adés, segons la redacció modificada per la Llei 4/1999.
  
Els recursos contenciosos administratius que s'interposen contra esta convocatòria i els actes successius del procés de provisió s'anunciaran en el Diari Oficial de la Generalitat Valenciana com a citació a les persones interessades.
  
València, 14 de setembre de 2005.- El director general de Recursos Humans: José Cano Pascual.
  
Annex I
  
Barem de mèrits de la fase de provisió
  
1. Per tindre en la data de publicació de la fase de provisió el nomenament estatutari fix en les institucions sanitàries de la Seguretat Social en la mateixa categoria en què es concursa:
  
a) En institucions sanitàries dependents de la Conselleria de Sanitat: 60 punts.
  
b) En altres servicis de Salut: 20 punts.
  
2. La valoració de l'experiència professional en les institucions sanitàries de la Seguretat Social, com a personal estatutari amb nomenament fix o temporal, s'ha d'ajustar al barem següent. Per a això tenen la consideració d'efectuats com a personal estatutari fix en la categoria respectiva els servicis prestats amb contracte laboral, amb caràcter fix o temporal, en les categories de personal regulades en els estatuts del personal al servici de les institucions sanitàries de la Seguretat Social.
  
2.1 Pels servicis prestats, en qualsevol moment, en les institucions sanitàries dependents de la Conselleria de Sanitat en la fase de provisió de les quals es participa:
  
a) En la mateixa categoria professional en la qual concursa: 0,3 punts per cada mes treballat.
  
b) En una categoria professional distinta de la categoria en què es concursa: 0,15 punts per cada mes treballat.
  
2.2 Pels servicis prestats en les institucions sanitàries de la Seguretat Social d'altres servicis de Salut:
  
a) En la mateixa categoria professional en què es concursa: 0,1 punts per cada mes treballat.
  
b) En una categoria professional distinta de la categoria en què es concursa: 0,05 punts per cada mes treballat.
  
El còmput màxim d'antiguitat per servicis prestats per l'apartat 2 és de 60 punts. La puntuació obtinguda en l'apartat 2 pot acumular-se, si és el cas, a l'aconseguida en l'apartat 1 d'este barem de mèrits.
  
3. Coneixements de valencià:
  
Els coneixements de valencià es valoren d'acord amb la possessió del certificat expedit o homologat per la Junta Qualificadora de Coneixements de Valencià:
  
Certificat de coneixements orals: 2 punts.
  
Certificat de grau elemental: 3 punts.
  
Certificat de grau mitjà: 4 punts.
  
Certificat de grau superior: 5 punts.